Vniuersis presentes litteras inspecturis¹ Gunno, dictus Sadhlamestare, et vxor eius Cecilia salutem in Domino sempiternam. Nouerint vniuersi, quod nos, heredes proximos² non habentes, sani mente et corpore, licet senio pergrauati, diem mortis ineuitabilem ignorantes, eam tamen operibus misericordie animabus nostris salubribus preuenire cupientes, bona nostra in villa Wæsundæ, parrochia Hattula situata, personaliter acquisita, cum omnibus eorundem bonorum adiacenciis, mobilibus et immobilibus, prope vel remote positis, agris, pratis, piscariis, molendinis, molendinorum locis, siluis, pascuis ac prediis, cultis et incultis, ecclesie Aboensi, ad honorem beate et gloriose virginis Marie³ ac beati Henrici, conferimus perpetuo possidenda, reseruato michi et vxori mee vsufructo predictorum ad dies nostros, relinquentes ordinacione (ͻ: -ni) venerabilium et discretorum virorum dominorum Hemingi, Dei gracia episcopi, et capituli Aboensis, de missis quot et quibus perpetuo colebrandis pro animabus nostris et pro anima Pauli⁴, bone memorie, olim predictorum bonorum possessoris, a quo per conuencionem, dictam syttningh,⁵ bona conquisiuimus supradicta. In cuius collacionis et ordinacionis euidencia[m] sigilla honorabilium et discretorum⁶ virorum, dominorum⁷ Johannis de Hattala, canonici Aboensis, Henrici, curati in Kumo,⁸ communitatis terre Tawastie, Haquini Ripsa et Jacobj Ripsa,⁹ vna cum meo proprio, peto ego Gunno presentibus coapponi¹⁰. Actum et datum apud ecclesiam Kumo anno Dominj m ccclviiº, die beati Georgii martiris.